text: Guldhammer satser på sejre i weekenden
  28 april 2017 kl. 09.46
  Følg cykelløbet GP Himmerland Rundt 2017 direkte på TV SYD+. Vejle-baserede Team Véloconcept med den 28-årige vejlenser Rasmus Guldhammer i en favoritrolle stiller til start.
  Der bliver kørt cykelløb denne weekend. Faktisk allerede fra i dag fredag dyster flere europæiske kontinentalhold om UCI-point i Himmerland - nærmere bestemt i Års, Viborg og Skive i GP Himmerland Rundt 2017.
  Vejlensiske Rasmus Guldhammer og hans holdkammerater på Team Véloconcept begiver sig i dag til Års for at køre på grusveje og bakker omkring byen.
  Guldhammer stiller til start lørdag og søndag, hvor feltet dyster i Viborg og Skive. I dag lader han holdkammeraterne om at konkurrere.
  - Vi prøver at fordele kræfterne på holdet. Kun Alexander Kamp (regerende dansk mester) kører alle tre dage, fortæller Rasmus Guldhammer til TV SYD.
  Guldhammer deltog senest i 2014, hvor han blev toer og treer de to første dage, men endte noget længere nede i rækkerne på sidstedagen.
  - I år vil jeg ikke risikere at blive træt på tredjedagen, fortæller Vejle-rytteren, der mener, at formen er god for tiden efter en top-10 placering i sidste weekends Grand Prix Herning.
  - På holdet går vi efter at vinde løbene. Vi er godt kørende med seks UCI-sejre i år allerede, siger han.
  Cykelløbet sendes på TV SYD+ og vores Facebook-side fra 11.45-17.00 idag.
  
  